
Természetes pusztulás?

Az urbanizáció egyik elengedhetetlen melléhatása, az elidegenedés, illetve a magány érzése, amely a pályázatra beadott munkáim legfontosabb alaptémája. Napjainkban az emberi kapcsolatok leredukálódtak, nem figyelünk a körülöttünk lévő társainkra, a szemkontaktus, a kapcsolatteremtés legalapvetőbb formája teljesen intimmé vált. A mindennapi életünkben velünk kapcsolatba kerülő emberekből csak halvány foszlány, azok egy-egy töredéke ragad meg tudatunkban. Az egyénekből kiveszett az empátia, illetve az arra való törekvés hajlama.
A benyújtott munkáim alapja vászon, amire olajfestékkel dolgoztam. Az előkészületek során a saját testrészeimről, illetve azok mozgásairól készített túlexponált fotókból indulok ki. Tudatosan irányítottam a kompozíciót, a fent leírt témát oly módon kifejezve, hogy az emberek emlékezetünkben milyen apró nyomokat hagynak.
A kicsi test részletek bárkié lehetnek, nincsenek személyek csak egy könyök, egy comb, egy váll, egy térd, egy lapocka. Ezen részletek kifutnak a képből, melyeket rohanó világunk egyik szomorú szimbólumának szántam. Csak egy pillanatot engedek láttatni az adott testrészből, hiszen egyre kevesebb állandó kapcsolat van, a társas lénynek született ember életében. Elfelejtjük azt a tényt miszerint őseink a közös, egymást támogatva történő értékeink fejlesztését helyezték előtérbe a városba tömörüléssel, az egyéni érdekek helyett.



